Maastohiihtäjien allakasta löytyvä 10.10. kello 10 merkitsee uuden hiihtokauden alkua. Vuokatissa on kyseisellä hetkellä avattu hiihtoputken jatkeeksi viime kauden säilötystä keinolumesta tehty ensilumenlatu. Lämpimien syksyjen ja Vuokatin kokemusten seurauksena ensilumenlatuja on alettu tehdä myös muualle. Vuokatin kanssa samalla kellonlyömällä omat latunsa avasi Saariselkä.

Vain osa hiihtäjistä malttaa odottaa virallista ensilumenladun avaamisaikaa. Esimerkiksi Saariselällä hiihtäjiä oli laduilla jo eilen ja Vuokatissa tänään aamuvarhaisella.

IF Brahea edustava Josefin Sandvik malttoi odottaa kymmeneen saakka.

- Tosi hyvältä maistuu kyllä, kyllä putkessa on hiihdetty jo tänä syksynä, mutta on kyllä ihanaa päästä ulos hiihtämään.

Luonnonlumi on luonnonlunta, mutta säilölumella hiihtäminen ei Kainuun Hiihtoseuraa edustavaa maajoukkuehiihtäjä Anne Kyllöstä vaivaa, kun hän avasi ensilumenlatua Saariselällä.

- Ei haittaa kun se on monesti liukkaampaa. Ihan mukava on päästä nopeisiin olosuhteisiin hiihtämään.

Kilpailu hyödyttää kaikkia

Vaikka kilpailu ensilumenbisneksessä kiristyy, Vuokatti ei alan pioneerina kilpailijoita säiky, vakuuttaa valmennuskeskuksen johtaja Jyri Pelkonen.

- Tärkeintähän on se, että näitä paikkoja tulisi ympäri Suomea. Kun tarjotaan hiihto-olosuhteita mahdollisimman aikaisessa vaiheessa mahdollisimman laajalle porukalle, silloin kaikki pärjäävät.

Vuokatin laduille odotetaan jopa yli 800 hiihtäjää päivässä, eli viime vuotista määrää.

Big-Air leiskauttaa korkealle

Lumilautaliiton valmentajat lapioivat Big-Airia kuntoon torstaina. Paula Hiljanen / Yle

Uutuutena Vuokatissa on ensilumen Big-Air -hyppyri lumilautailijoille Vuokatin hyppyrimäen alastulorinteessä. Suomen lumilautaliiton valmentaja-lajinkehittäjä Jussi Räsäsen mukaan uutuus jatkaa lautailijoiden kautta kotimaassa jopa parilla kuukaudella.

- Meillä ei ole niin paljoa säilölunta, että saataisiin vauhdit lumelta lumelle, mutta nyt kokeillaan hyppyrimäen alastuloa vauhdinottoon, ja sitten päästään lumelle ja hyppyristä sitten ilmapatjalle.

Koska Vuokatin Big-Air on ensimmäinen ensilumen hyppyri, toimivuus on vielä arvoitus.

- Huomenna se tiedetään. Mutta vahva luotto on, että tämä tulee toimimaan. Ei me muuten tätä tehtäisi.

Lumilautailijoiden toiveissa siintää jo ensi vuosi, jolloin tarkoitus on kokeilla Vuokatin SuperPipen keinolumetusta.

- Kyllä sitä on mietitty jo pitkään. Koko kourun keinolumetus on liian iso haaste, mutta jos päästäisiin aloittamaan yhdestä kohdasta. Ilmapatja alastulona voisi toimia sielläkin.